2023 2 7
LT
Europos Sąjungos oficialusis leidinys
C 47/137 2022 m. liepos 6 d., trečiadienis
15. laikosi nuomonės, kad ES turėtų nustatyti JT organus ir kitas daugiašales organizacijas, kurie yra labai svarbūs skatinant dialogą politikos srityje, konvergenciją ir politinius pasaulinių problemų sprendimo būdus bei standartų nustatymą; taip pat turėtų būti apibrėžti aiškūs dialogo su tokiais organais ir organizacijomis ir paramos jiems, įskaitant paramą biudžetui, tikslai ir prioritetai; šiuo atžvilgiu primena, kad ES ir jos valstybės narės jau yra pagrindinės finansinių įnašų JT, daugeliui šios organizacijos agentūrų ir programų teikėjos, tačiau šis įsipareigojimas JT ir šios organizacijos rėmimas ne visada reiškia didesnį ES, jos valstybių narių ir panašiai mąstančių partnerių poveikį svarbiausioms JT agentūrų pozicijoms ar daugiašaliuose forumuose, o tai ypač kelia nerimą, kai tokiuose forumuose stiprėja nedemokratinių režimų, tokių kaip Rusijos, atkaklumas;
16. atkreipia dėmesį į didėjančią geopolitinę standartų svarbą, ypač technologijų srityje, ir primygtinai ragina ES veikti strategiškai, kad ji daugiašaliuose forumuose taptų standartus nustatančia itin galinga jėga;
17. ragina ES ir jos valstybes nares bei panašiai mąstančius partnerius toliau gerinti savo koordinavimą teikiant bendrą paramą kandidatams eiti vadovaujamąsias pareigas daugiašaliuose forumuose; atkreipia dėmesį į tai, kad reikia koordinavimo su bendraminčiais partneriais iš kitų pasaulio regionų ir atsižvelgiant į teisingo geografinio vadovaujamųjų pareigų paskirstymo principo svarbą, daug dėmesio skiriant demokratinėms vertybėms;
18. šiuo atžvilgiu pabrėžia nepaprastai svarbų Europos saugumo ir bendradarbiavimo organizacijos (ESBO), kaip Europos saugumo ramsčio, vaidmenį ir ragina toliau stiprinti visapusišką organizacijos saugumo požiūrį;
19. ragina ES bendradarbiauti su JT, regioninėmis organizacijomis, tarptautiniais forumais, pvz., G7 bei G20, ir ad hoc koalicijomis ir jose, siekiant spręsti esamus ir būsimus pasaulinius uždavinius;
20. ragina Komisiją, Komisijos pirmininko pavaduotoją ir Sąjungos vyriausiąjį įgaliotinį užsienio reikalams ir saugumo politikai toliau plėtoti strategiją daugiašališkumo klausimu, be kita ko, rengiant reguliariai atnaujinamas gaires, kaip toliau elgtis įvairiuose forumuose, apimant tokius klausimus, kaip JT sistemos reforma ir daug svarbesnis ES vaidmuo arba oficialus ES atstovavimas, taip pat naujos pasaulinės tvarkos, suformuotos, kad būtų galima atgaivinti daugiašališkumą, viziją; mano, kad ES turės kurti aljansus su panašiai mąstančiais partneriais, siekiant plėtoti daugiašalį bendradarbiavimą įvairiuose forumuose, tačiau šiuose aljansuose ne visada dalyvaus tie patys subjektai, nors tikslas visada turi būti veiksminga, taisyklėmis grindžiama pasaulinio valdymo sistema;
21.
pakartoja savo ankstesnėse rezoliucijose išreikštą poziciją dėl Rusijos agresyvaus karo prieš Ukrainą;
22. kuo griežčiausiai smerkia Rusijos Federacijos agresyvų karą prieš Ukrainą, taip pat Baltarusijos dalyvavimą šiame kare ir reikalauja, kad Rusija nedelsdama nutrauktų visus karinius veiksmus Ukrainoje ir besąlygiškai išvestų visas pajėgas ir išvežtų karinę įrangą iš visos tarptautiniu mastu pripažintos Ukrainos teritorijos; pabrėžia, kad ši karinė agresija ir invazija yra sunkus tarptautinės teisės pažeidimas; mano, kad Rusijos įsiveržimas į Ukrainą yra išpuolis ne tik prieš suverenią šalį, bet ir prieš bendradarbiavimo ir saugumo Europoje principus ir mechanizmą bei taisyklėmis pagrįstą tarptautinę tvarką, įtvirtintą JT Chartijoje;
23. palankiai vertina tai, kad buvo sustabdyta Rusijos veikla JT žmogaus teisių taryboje (JTŽTT); palankiai vertina tarptautinių organizacijų sprendimus, be kita ko, kultūros ir sporto srityje, sustabdyti Rusijos dalyvavimą; ragina ES vadovus ir kitų valstybių vadovus pašalinti Rusiją iš G20 ir kitų daugiašalių bendradarbiavimo organizacijų, pvz., Pasaulio prekybos organizacijos, UNESCO ir kitų organizacijų, nes tai būtų svarbus ženklas, kad tarptautinė bendruomenė negrįš prie įprastos veiklos su šia valstybe agresore;
24. pabrėžia, kad visapusiškas ir veiksmingas galiojančių sankcijų įgyvendinimas visoje ES ir ES tarptautinėse sąjungininkėse dabar turi būti prioritetas; ragina ES pasinaudoti daugiašaliais forumais siekiant užtikrinti šių sankcijų veiksmingumą;